Wes-Kaap Ekspo 2013
8 tot 11 Augustus 2013
Betalende besoekers deur die hekke
Volwassenes: 3146; skoolgaande kinders: 534. Hierby moet 'n paar honderd klublede en werkers getel word.
Temas: Kruiptrekkers (23); Fergusons (25) ; Massey Ferguson (10)
Plaaslorries and ander plaasvoertuie: 12 (na raming)
Stilstaande enjines: 50 (na raming)
En dan was daar nog meer werkende masjinerie: een eeu oue waterboor, een saagmeul en een klipbreker, e.d.m.
Die uitstallings en demonstrasies (en die vrugte en droëvrugte wat vir proe uitgedeel kon word!) is baie goed ontvang. Dit het 'n baie hoë standaard aan organiseerders van toekomstige skoue gestel!
Die demonstrasie van die "vergete vaardighede" - witblits gestook, moskonfyt gekook, kaiings uitgebraai en brood gebak - was baie gewild en het 'n baie goeie indruk by die bewaringsbewustes gelaat. Dit het ook baie bygedra tot die mooi gees wat oral geheers het. Alles in aggenome was die ekspo 'n ongekwalifiseerde sukses.
Derick Kleynhans van Heidelberg ontvang ‘n trofee van die Wes-Kaapse voorsitter, Eniel Viljoen. Derick het eerste pryse vir ‘n 1911 Foos en ‘n 1943 Fairbanks Morse gekry. Laasgenoemde wasdie Enjin van die Skou.
Bol Hugo van Villiersdorp se 1941 Caterpillar R2 is as die Trekker van die Skou in die Wes-Kaapse kompetisie aangewys. Die Cat is in 1941 nuut deur Bol se pa gekoop. Van die oorspronklike dokumente was ook te sien.
Christie Maree en Raymond Gibson
Christie Maree en Raymond Gibson van Ceres ontvang die Herman Neethling-trofee vir hul bydrae tot die ekspo met hul reeks van 22 Fergusons, Massey-Fergusons en Massey-Harris trekkers wat uitgestal is. Baie Fergusons het outentieke Ferguson-implemente aangeheg gehad.
Izak Smit van Citrusdal het die eersteprys in die afdeling vir trekker-en-implement in die kompetisies vir die Wes-Kaap én SAVTEK gewen. Van die stuk of 12 veterane wat Izak en sy seun Schalk het, het eers op hul sitrusplaas gewerk, terwyl ander oor sentimentele redes gekoop is.
Petrus Roux, eerste voorsitter van die Wes-Kaapse klub, is steeds ‘n gereelde deelnemer aan die Wes-Kaapse ekspo. Met die nasionale skou het hy sy betrokkenheid meer as twintig jaar gelede by die eerste skoue in Clocolan in herinnering geroep. Toe hy ‘n paar jaar gelede sy versameling verkoop het, het hy sy geliefde 1950 Lanz gehou.
‘n Vyftienjarige enjinrestoureerder wat pryse saam met volwassenes op ‘n nasionale skou wen, is nie ‘n alledaaagse gebeurtenis nie, maar met Casper Schmidt van Sedgefield is dit moontlik! Die Lister aan die linkerkant van Casper se pa, Danie, is 100 jaar oud.